་ལག་ཆ་ཁ་ཊྭཱཾ་རྩེ་གསུམ་པ་འཕྲོག་སྟེ་ཁོ་རང་ལ་ཐུར་མར་བཙུགས། ཨ་ལ་ལ་ཧོ་བརྗོད་ནས་ཞལ་དུ་ཁྱུར་མིད་བྱས་ནས་ཕྱལ་དུ་སྦྱངས་པ་ཡིན་ནོ།། ༈ །།གསུམ་པ་སྦས་པའི་འཕྱང་དྲུག་མ་ཤེས་ན་གབ་སྦས་ཀྱི་ཐག་མི་ཆོད་ཅེས་པ་ནི། དེའི་དུས་སུ་རུ་ཏྲའི་འཁོར་ཐམས་ཅད་ནི་བྱེར་བྲོས་སོ། །རྡོ་རྗེ་གཞོན་ནུའི་འཁོར་ཁྲི་ཚོགས་ནི་སྤྲིན་གཏིབས་པ་ལྟར་འཁྲིགས་སོ། །དང་པོ་ལྷ་དང་ཕྲལ་བའི་དུས་སུ། ཁྲོ་བོ་བདུད་རྩི་འཁྱིལ་བས། གཏོགས་ཤིག་གྲོགས་དང་བྲལ་བར་གྱིས། །ཞེས་པས་འཕྱང་དུ་བཏགས་ཏེ། སེང་ལྡེང་གི་ཕུར་པ་སྤྱི་བོར་བཏབ་བོ། །རྡོ་རྗེ་ལེགས་པས་གུ་གུལ་གྱི་བདུག་གོ། །གཉིས་པ་གཟུགས་ལ་དབབ་དུས་སུ། ཁྲོ་བོ་མི་གཡོ་མགོན་པོས། ཕོབ་ཅིག་རྣམ་པར་གཟིར་བར་གྱིས། །ཞེས་བརྗོད་ནས། བྱ་ཕུར་ཁོའི་སྙིང་གར་བཏབ་བོ། །ཡམ་ཤུད་ཀྱིས་ལྕགས་ཕྱེ་ཟངས་ཕྱེའི་ཐུན་ཕབ་བོ། །གསུམ་པ་བྱད་དུ་བཅུག་པའི་དུས་སུ། ཁྲོ་བོ་ཁམས་གསུམ་རྣམ་རྒྱལ་གྱིས། ཟུང་ཞིག་རྒྱོབ་ཅིག་རྣམ་པར་ཆིངས། །ཞེས་བརྗོད་ནས་མཆོག་ཕུར་ཁོའི་ཡན་ལག་ལ་བཏབ་བོ། །ཀླུས་བྱད་དུ་བཅུག་གོ། །བཞི་པ་སྨྱོ་རུ་གཞུག་དུས་སུ། རྡོ་རྗེ་རྟ་མགྲིན་གྱིས། རིངས་པར་ཁུག་ལ་སྨྲར་ཆུག་ཅིག །ཅེས་བརྗོད་ནས་ཙནྡན་གྱི་ཕུར་པ་ལྕེ་ལ་བཏབ་བོ། །རྒྱལ་པོས་དུག་ཆུ་བླུགས་སོ། །ལྔ་པ་བརྡུངས་དུས་སུ། ཁྲོ་བོ་སྟོབས་པོ་ཆེས། ལུས་ངག་རྡུལ་ཕྲན་བཞིན་དུ་རློག །ཅེས་བརྗོད་དེ་ལྕགས་ཕུར་སྙིང་ལ་བཏབ་བོ། །བདུད་ཀྱིས་ཐོ་བས་བརྡུངས་སོ། །དྲུག་པ་ཞལ་དུ་བསྟབ་པའི་དུས་སུ་ཁྲོ་བོ་དབྱུག་སྔོན་ཅན་གྱིས། བསྒོ་བའི་བཀའ་རྣམས་ཉན་པར་གྱིས། །ཞེས་འཕྱང་དུ་བཏགས་ཏེ་སྐྱེར་ཕུར་རྐང་མཐིལ་དུ་བཏབ་བོ། །བཙན་གྱིས་རུ་ཏྲ་རྡོ་རྗེ་གཞོན་ནུའི་ཞལ་དུ་བསྟབ་བོ། །འཁོར་སྤྲུལ་པ་ཡང་སྤྲུལ་རྣམས་ཀྱིས་སྐབས་སྐབས་ཀྱི་སྨོན་ལམ་རྒྱས་པར་བཏབ་བོ།། ༈ །།བཞི་པ་མན་ངག་སྲོག་གི་ཆན་པ་མ་ཤེས་ན་དགྲ་བགེགས་ཀྱི་སྲོག་རྩ་མི་ཆོད། ཅེས་པ་ནི། ཕུར་བུ་ངན་སྔགས་གཙུག་ལག་གི་རྒྱུད་ལས། ཆོས་སྐུའི་སྔགས་དང་རྩ་བའི་ཨུ་ཨུ་ཨུ་བཛྲ་ཀཱི་ལི་ཀཱི་ལ། སྔགས། །འདྲེན་པའི་ཐག་པ་གསུམ་ཨུ་ནི་ཨུ་ནེ་ཨུ་ནེ། དུ་སྦྲེལ། །སྤེལ་ བཛྲ་ཀྲོ་དྷ་ཧཱུྃ་ཀ་ར། བརྒྱན་དང་ཆོས་སྐུའི་ཨུ་ཨུ་ཨུ། སྔགས། །བསྐྱོན་པའི་བཛྲ་ཀཱི་ལི་ཀཱི་ལ་ཡ། རྟ་དང་གོ་བསྒོའི་རཱ་ཛ་དེ་ཝི་ནི། མིང་། །འགྱུར་བ་མཚོན་ཆའི་ཏྲིག་ནན། བར་དུ་ལྟེམ། །མཐའ་ཙ། གཅོད་སྤུ་གྲིས་གཟིར་ཞིང་རང་སྲོག་མཱ་ར་ཡ་རྦད། གཅོད། །ཅེས་གསུངས་པས། དང་པོ་ཧཱུྃ་ཀ་རས་ལྷ་དང་ཚངས་པ་འདུལ་བ་ནི། ཨུ་ཨུ་ཨུ། ཆོས་སྐུ། བཛྲ་ཀཱི་ལི་ རྩ་སྔགས། ཀཱི་ལ་ཡ། ཨུ་ནེ་ཨུ་ནེ་ཨུ་ནེ། འདྲེན་པ། བཛྲ་ཀྲོ་དྷ་ཧཱུྃ་ཀ་ར་ཧཱུྃ། སྤེལ་བ། ཨུ་ཨུ་ཨུ།  ཆོས་སྐུ། བཛྲ་ཀཱི་ལི་བསྐྱོན་པའི། ཀཱི་ལ་ཡ། རཱ་ཛ་དེ་ཝ་ གོ་བསྒོའི། གརྫ་ དབུ་གསུམ། གརྫ་ཧཱུྃ་ཕཊ། རཱ་ཛ་དེ་ཝ་ཏྲིག་ འགྱུར་བ་མེད། ནན་ཙ་ མཐའ་གཅོད། མཱ་ར་ཡ་རྦད། སྤུ་གྲི། ཅེས་པས། ལྷ་བདུད་རྒྱལ་པོའི་སྲོག་གི་ཆན་པའོ། །རྣམ་པར་རྒྱལ་བས་ཐེའུ་རང་དང་། བཙན་གཟིར་བ་ནི། ཆོས་སྐུའི་སྔགས། ཨུ་ཨུ་ཨུ། རྩ་བའི་སྔགས། ཨོཾ་བཛྲ་ཀཱི་ལི་ཀཱི་ལ་ཡ། འདྲེན་པའི་ཐག་པ་ཨུ་ནེ་ཨུ་ནེ་ཨུ་ནེ། སྤེལ་བ་བཛྲ་ཀྲོ་དྷ་བི་ཛ་ཡ་ཧཱུྃ། བསྐྱོན་པའི་རྟ་བཛྲ་ཀཱི་ལི་ཀཱི་ལ་ཡ། གོ་བསྒོའི་མིང་བཛྲ་སཱ་དྷུ་ཡྃ་ཀྲི། འགྱུར་པའི་མཚོན་ཆ་བཛྲ་ས་དུ་ཏྲིག་ནན། སྤུ་གྲི་མཱ་ར་ཡ་རྦད། དེ་ནི་ཐེའུ་རང་སྲོག་གི་ཆན་པའོ། །དབྱུགས་སྔོན་གྱིས་མུ་སྟེགས་གཟིར་བ། སྤེལ་བ་བཛྲ་ཀྲོ་དྷ་ནཱི་ལ་དཎྜ། གོ་བསྒོའི་མིང་ཏིར་ཏི་ཀ་ད་ཧ་ད་ཧ་ཧཱུྃ་ཕཊ། བསད་པ་ཏིར་ཏ་ཀ་ཏྲིག་ནན་མཱ་ར་ཡ་རྦད། མུ་སྟེགས་ཀྱི་སྲོག་གི་ཆན་པའོ། །གཤིན་རྗེ་གཤེད་ཀྱི་མ་གཤིན་གཟིར་བ་ནི། སྤེལ་བ་བཛྲ་ཀྲོ་དྷ་ཡ་མཱནྟ་ཀ་ཧཱུྃ། གོ་བསྒོའི་མིང་ཡ་མ་རུ་ལུ། དེ་ཡང་གོང་ལྟར་འགྲེ་བ་ནི་མི་གཡོ་མགོན་པོས་སྲིན་པོ་གཟིར་བ། བསྒོ་མིང་རཀྨོའོ། །རྟ་མགྲིན་གྱིས་ཀླུ་དང་རྨུ་གཟིར་བ། ནཱ་ག་མུན་མུན་ནོ། །གཞན་གྱིས་མི་ཐུབ་པས་བདུད་གཟིར་བ། རུ་དྲ་དུན་ཏིང་ངོ་། །བདུད་རྩི་འཁྱིལ་བས་གནོད་སྦྱིན་གཟིར་བ། ཡཀྴ་རཀྨོའོ། །ཁམས་གསུམ་རྣམ་རྒྱལ་གྱིས་རུ་དྲ་དམ་སྲི་གཟིར་བ། རུ་དྲ་རུ་ཏྲིའོ། །སྟོབས་པོ་ཆེས་ས་བདག་བསད་པ། ས་ནཱ་ག་ཞེས་པའོ། །ལྷ་འདྲེ་གཞན་གྱི་སྲོག་སྙིང་ཡང་མཁས་པས་སྦྱར་བར་བྱའོ། །སྲོག་གི་ཆན་པ་ཨྠིྀ།། ༈ །།ལྔ་པ་གཤོག་པ་རླབས་ཆེན་གྱི་ཆོ་ག་མ་ཤེས་ན་དགྲ་བགེགས་ཀྱི་བླ་མི་ཁུག་ཅེས་པ་ནི། བདག་གིས་རྡོ་རྗེའི་གཤོག་པ་གདེངས་ལ། རྡོ་རྗེ་ཁྱུང་གཤོག་གི་ཕྱག་རྒྱ་བཅས་ལ་མ་ཏྲཾ་མནན་ཏེ། ཨོཾ་བཛྲ་ཀཱི་ལི་ཀཱི་ལ་ཡ་མ་ཏྲཾ་ཀ་རུ་ཎི་ཨངྐུ་ཤ་ཛཿ ཞེས་པས་མ་ཏྲཾ་དགུག་དངོས་གྲུབ་བར་ཆད་བྱེད་པའི་བགེགས། །ཞེས་པའི་ཚིག་བཞིས་བསྐུལ། མ་ཏྲཾ་ཀ་རུ་ཎི་ཀཱི་ལི་ཀཱི་ལ་ཡ་ཧ་ན་ཧ་ན་ཧཱུྃ་ཕཊ། ཅེས་པས། དགྲ་བགེགས་མ་ཏྲཾ་བསྒྱེལ། བྱང་ཆུབ་མཆོག་ཏུ་སེམས་བསྐྱེད་ཅིང་། །ཞེས་པ་ཚིག་དགུས་བསྐུལ། མ་ཏྲཾ་ཀ་རུ་ཎ་པྲ་ཝེ་ཤ་ཡ་ཕཊ། ཅེས་པས་ཁོག་པ་ཁ་ཕྱེ། ཤྲཱི་ཧཱུྃ་ཧཱུྃ་ཧཱུྃ་བྷྲཱུྃ་བི་ཤྭ་བི་ཤུདྡྷེ་བནྡྷ་ཛྙཱ་ན་ཀ་པཱ་ལ་བྷྲཱུཾ། ཞེས་པས་ཁོག་པའི་ནང་དུ་གཞལ་ཡས་ཁང་བསྐྱེད། དེའི་ནང་དུ་དགྲ་བགེགས་གང་ཡིན་པ་བཀུག་ལ་གདན་དུ་བཏིང་། ཨོཾ་བཛྲ་ཀཱི་ལི་ཀཱི་ལ་ཡ་ཧ་ཧ་ཧཾ་ཞེས་པས་སྒོ་བཅད་དོ། །དེས་ནི་དགྲ་བགེགས་ཐམས་ཅད་ཀྱི་བླ་ཁུག་པར་འགྱུར་བ་ཡིན་ནོ།། ༈ །།དྲུག་པ་གསང་ཕུར་སེང་གེ་ཁ་འཐབ་ཀྱི་ཆོ་ག་མ་ཤེས་ན། རྣལ་འབྱོར་པ་ནང་འཐབ་ན་བསྒྲལ་པ་ལ་ཐབས་མེད། ཅེས་པས་ཕུར་པ་ངན་སྔགས་གཙུག་ལག་གི་རྒྱུད་ལས། ལྔ་བརྒྱ་ཐ་མའི་དུས་དག་ཏུ། །སྔགས་པ་ནང་རྒྱས་བྱུང་བའི་ཚེ། །བདེན་པ་བརྗོད་ཀྱང་མི་ཉན་ན། །རང་གཤེད་རང་ལ་དབབ་པར་བྱ། །གཤིན་རྗེ་མཁན་དང་འགྲས་སྲིད་ན། །ཡ་དང་རྦད་ཀྱི་བར་དུ་བསད། ཡ་མ་དུ། ཡ་མ་རྦད། ཡ་མ་ནན། ཡ་མ་ཙྖྒ྄ཻ་མོ་ཨཾ་ཀུ་ཤ་ཛཿ ཛཿ ཡ་མ་ཙྖྒ྄ཻ་མོ་མཱ་ར་ཡ་རྦད། དེས་འགྲེ། མ་མོ་མཁན་དང་འགྲས་སྲིད་ན། མ་དང་རྦད་ཀྱི་བར་དུ་བསད། མ་མ་རུ་ལུ་རུ་ལུ་དུ། མ་མ་རུ་ལུ་རྦད། མ་མ་རུ་ལུ་ནན། མ་མ་རུ་ལུ་རུ། ཨཾ་ཀུ་ཤ་ཛ་ཛཿ ཙྖྒ྄ཻ་མོ་མཱ་ར་ཡ་རྦད། དེས་འགྲེ། མུ་སྟེགས་མཁན་དང་འགྲས་སྲིད་ན། །ཏིར་དང་རྦད་ཀྱི་བར་དུ་བསད། །ཏིར་ཀ་དུ། ཏིར་ཏི་ཀ་རྦད། དེ་མན་ཆད་འགྲེ། གཟའ་གདོང་མཁན་དང་འགྲས་སྲིད་ན། །རཀྨོ་རྦད་ཀྱི་བར་དུ་བསད། རཀྨོ་དུ། རཀྨོ་རྦད། བདུད་པོ་མཁན་དང་འགྲས་སྲིད་ན། །རུ་དང་རྦད་ཀྱི་བར་དུ་བསད། རུ་དྲ་དུ། རུ་དྲ་རྦད། བདུད་མོ་ལ་དུན་ཏིང་། སྲིད་པའི་ལྷ་དགུ་མཁན་དང་འགྲས་སྲིད་ན། །དེ་ཝ་རྦད་ཀྱི་བར་དུ་བསད། དེ་ཝ་དུ། དེ་ཝ་རྦད། གནོད་སྦྱིན་མཁན་དང་འགྲས་སྲིད་ན། །ཡཀྵ་རྦད་ཀྱི་བར་དུ་བསད། ཡཀྵ་དུ། ཡཀྵ་རྦད། རྒྱལ་པོ་མཁན་དང་འགྲས་སྲིད་ན། །ར་དང་རྦད་ཀྱི་བར་དུ་བསད། རཱ་ཛ་དུ། རཱ་ཛ་རྦད། ལྷ་བཙན་མཁན་དང་འགྲས་སྲིད་ན། །ཙ་དང་རྦད་ཀྱི་བར་དུ་བསད། ཙ་ར་དུ། ཙ་ར་རྦད། ཐེའུ་རང་མཁན་དང་འགྲས་སྲིད་ན། །བཛྲ་རྦད་ཀྱི་བར་དུ་བསད། བཛྲ་སཱ་དྷུ་དུ། བཛྲ་སཱ་དྷུ་རྦད། རིག་འཛིན་མཁན་དང་འགྲས་སྲིད་ན། །རུ་དང་རྦད་ཀྱི་བར་དུ་བསད། རུ་དྲ་དུ། རུ་དྲ་རྦད། ཕུར་གདབ་མཁན་དང་འགྲས་སྲིད་ན། །རུ་དང་རྦད་ཀྱི་བར་དུ་བསད། རུ་ཏྲི་དུ། རུ་ཏྲི་རྦད། ལིངྒའི་བཅའ་ལུགས་དང་། སྔགས་དྲུག་དང་། ཚེ་ལུང་ཁྲུས་ལུང་བྱ། སྔགས་བཟླས་པ་དང་། རྟགས་བྱུང་བ་དང་མནན་བསྲེག་འཕང་གསུམ་གྱིས་མཇུག་བསྡུས་ལ་བྱ། བདག་དང་འགྲས་པ་དེ་མ་ཏྲཾ་བསྒྱེལ་བ་ལྟར་འགྲོའོ། །རྡོ་རྗེ་དམེ་ཐབས་ཨྠིྀ།། ༈ །།བདུན་པ་གནད་གཅོད་ཀྱི་ཐབས་མ་ཤེས་ན་ལས་ལ་སྦྱོར་ན་ཚུར་ལྡོག །ཅེས་པ་ལ་གསུམ་ལས། རྫས་ཀྱི་གནད་གཅོད། རྟེན་གྱི་གནད་གཅོད། སྔགས་ཀྱི་གནད་གཅོད་དོ། །དང་པོ་ལ། རང་ལ་གདགས་པའི་རྫས་དང་། རྟེན་ལ་བྱུགས་པའི་རྫས་སོ། །དང་པོ་ནི། ཅུ་གང་གངས་སུ་མཐོང་ཡོང་། མུ་ཟི་མཚོར་མཐོང་ཡོང་། གླ་བ་འཚུབས་མར་མཐོང་ཡོང་། ཤུ་དག་རལ་གྲིར་མཐོང་ཡོང་། བཙན་དུག་དགྲ་སྟྭར་མཐོང་ཡོང་། གླ་བའི་མཆེ་བ་སྤུ་གྲིར་མཐོང་བས་ལུས་ལ་གདགས་སོ། །གཉིས་པ་རྟེན་ལ་གུ་གུལ། རྒྱ་ཚིལ། མུ་ཟི། རྟ་ཁྲག །མངལ་ཁྲག །མཛེ་ཁྲག་བྱུག་གོ། །གཉིས་པ་ནི། རང་ལྷར་གསལ་བ་གལ་ཆེ་སྟེ། རྡོ་རྗེའི་མཁར་དུ་བཤད་པའོ། །གསུམ་པ་སྔགས་ནི། ཨོཾ་བཛྲ་ཀཱི་ལི་ཀཱི་ལ་ཡ་བྱད་སྟེམ་ཕོ་མོའི་སྙིང་ལ་རཾ། རྩ་ལ་རྦད། སྲོག་ལ་བྲེང་། ཤ་ལ་མྱོགས། ཁྲག་ལ་ཐུཾ་བྷྱོ། ཞེས་པ་དེ་མང་དུ་བཟླའོ། །དེ་རྣམས་ནི་སྲུང་བའི་མཆོག་ཡོན་ནོ།། ༈ །།བརྒྱད་པ་འཁོར་ལོའི་བསྐོར་ཐབས་མ་ཤེས་ན་ལས་མི་འགྲུབ་ཅེས་པས། རྡོ་རྗེ་ཕུར་པ་ལ་འཁོར་ལོ་བཅུ་གཉིས་ཏེ། དེ་ཉིད་མི་གནས་པའི་ཆོས་སྐུ། འཁོར་ལོ་བྱ་བ་ཡོད་དོ། །སྒྲུབ་པ་དངོས་གྲུབ་ཀྱི་འཁོར་ལོ་བྱ་བ་ཡོད་དོ། ། གཡོན་བསྐོར། བསད་པ་དྲག་པོའི་འཁོར་ལོ་བྱ་བ་ཡོད་དོ། ། གཡས་བསྐོར། ཕྲིན་ལས་སྣ་ཚོགས་ཀྱི་འཁོར་ལོ་བྱ་བ་ཡོད་དོ། ། མནན་བསྲེག ། མང་དུ་འདུས་པའི་འཁོར་ལོ་བྱ་བ་ཡོད་དོ། །སྔགས་ཚང་མ། འཁོར་བའི་འཁོར་ལོ་བྱ་བ་རྩ་སྔགས། ཡོད་དོ། །མི་འཁོར་བའི་འཁོར་ལོ་བྱ་བ་ཡོད་དོ། ། མ་ཚང་བ། འཁོར་ལོ་བཟློག་པ་ཞེས་བྱ་བ་ཡོད་དོ། ། དྲི་མ་ཡོད་པ། འཁོར་ལོ་འཁྱམས་པ་ཞེས་བྱ་བ་ཡོད་དོ། ། མ་ཚང་བ། འཁོར་ལོ་འཁོར་བ་ཞེས་བྱ་བ་ཡོད་དོ། ། གདམས་པ་ཆེ། འཁོར་ལོ་རྩ་སྔགས་ཅན། ལྟོ་བྲལ་བྱ་བ་ཡོད་དོ། ། ཅེས་ཟུར་མ་དོད་པ། འཁོར་ལོ་གཅོད་པ་ཞེས་བྱ་བ་ཡོད་དོ། ། རྫོགས་པ། འདིར་སྲོག་ལ་འཁོར་ལོ་བསྐོར་བ་དང་། སྲོག་ལ་ལིངྒ་བཅའ་བ་གཉིས་ལ་ལག་ལེན་བྱའོ།། ༈ །།དགུ་པ་ལིངྒའི་བཅའ་ཐབས་མ་ཤེས་ན་དམིགས་པའི་གནད་བརླག་ཅེས་པ་ལ། ཤུན་ཆེན་ནམ། གྲོ་ག་ཤོག་ཤོག་ལ་མུ་ཁྱུད་བཞི་པ་དབུས་ཀྱི་ཆ་ལོངས་པ་བྲི། དེ་ལིངྒ་བརྒྱད་པ་དོད་པ་བྲི། ཐམས་ཅད་འདུས་སྔགས་སྤྱི་བོར་བྲི། ཧ་ས་ཡ་ར་དཔྲལ་བར་བྲི། ཛྭ་ལ་པ་ཡ་ལྕེ་ལ་བྲི། ཤཱིགྷྲཾ་ཨཱ་ན་ཡ་ལག་པ་ལ་བྲི། ཨ་ཝེ་ཤ་ཡ་ལྟེ་བར་བྲི། བི་ད་ཡ་འདོམས་སུ་བྲི། ཏ་ཐཱ་ཡ་བརླ་ལ་བྲི། ཀ་ཏཾ་ཀ་ཡེ་སྙིང་གར་བྲི། མ་ར་སེ་ན་པྲ་མརྡྷ་ན་ཡ་རྐང་པའི་བར་དུ་བྲི། ཨ་ཛི་ཏེ་ཨ་པ་ར་ཛི་ཏེ་མཁལ་མ་གཡས་གཡོན་དུ་བྲི། ཡན་ལག་ཉིང་ལག་ཐམས་ཅད་ལ་ཛྭ་ལ་བྲི། མུ་ཁྱུད་ནང་མ་ལ་འབྲུ་དགུ་བྲི། དེའི་ཕྱི་མ་ལ་ཁྲོ་བོ་བཅུའི་སྔགས་བྲི། དེའི་ཕྱི་མ་ལ་མ་མཱ་པ་ཤྱཾ་གིས་བསྐོར། དེའི་ཕྱི་མ་ལ་ཨོཾ་ལཾ་ཧཱུྃ་ལཾ་གྱིས་བསྐོར། ཡང་ན་འཁོར་ལོ་རྩིབས་དྲུག་པ་ལ། ལག་གཉིས་མགོ་བོ་རྩིབས་གསུམ་ལ་གཟུད། རྐང་གཉིས་གསང་བ་རྩིབས་གསུམ་ལ་གཟུད། ཕྱི་ལ་མུ་ཁྱུད་བཞི་པ་དང་སྔགས་འགོད་པ་གོང་དང་འདྲའོ། །དེ་ཉ་བོ་ལ་གཞུག་པ་སྐབས་དང་སྦྱར་རོ།། ༈ །།བཅུ་པ་ཀུན་གཞིའི་གནས་ལུགས་མ་ཤེས་ན་བཏབ་པ་ལ་དོན་མེད་ཅེས་པ་ནི། སྤྱིར་སེམས་ཅན་ཐམས་ཅད་ཀྱི་སྙིང་དཀར་ནག་གི་མཚམས་སུ་ཁྲག་གི་སྦལ་པ་མཐེ་བོང་ཙམ་ཞིག་ཡོད། དེའི་ནང་ན་དྭངས་མ་རྣམ་པ་གསུམ་ཡོད་དེ། ཁྲག་གི་དྭགས་མ་མཚལ་ལྕོག་ལ་འདྲ་བ། རྩའི་དྭངས་མ་རྒྱུས་པ་ཀླད་པ་འདྲ་བ། དབུགས་ཀྱི་དྭགས་མ་གསེར་ས་འོག་ཏུ་སྦས་པའི་རླངས་པ་ཙམ་ཞིག་ཡོད། དེ་གསུམགྱི་དབུས་ན་རྣམ་པར་ཤེས་པ་དེ་མི་ལ་ནྲྀ་ཡོད། རྒྱལ་པོ་ལ་ཏྲི། མ་མོ་ལ་མ། ཀླུལ་ཕུ་ཡོད་པས་དེས་འགྲེའོ།། ༈ །།བཅུ་གཅིག་པ་ཚེ་ལུང་ཁྲུས་ལུང་གི་དགོངས་པ་མ་ཤེས་ན་ངག་སྔགས་དང་ཁྱད་མེད་ཅེས་པ་ནི། གཟས་པ་པོའི་སྒྲིབ་པ་དེ་ཕུར་པ་ལྷར་གསལ་བའི་འོད་ཟེར་གྱིས་སྦྱངས་པས་ཁོ་ཡི་ཁྲུས་ལུང་། ཁོའི་ཚེ་དང་བསོད་ནམས་ཕུར་པས་བླངས་ཏེ་བདག་གི་གནས་གསུམ་དུ་གཏུགས་པས་བདག་ལ་ཚེ་སྲོག་བསྣན་པས་བདག་གི་ཚེ་ལུང་སྟེ། ངན་སྔགས་པ་ལ་དེ་མེད་ཐབས་མེད་པས་རྡོ་རྗེ་ཕུར་པའི་ཁྱད་ཆོས་ཡིན་ནོ།། ༈ །།བཅུ་གཉིས་པ་གནས་སྤོར་བའི་ཆོ་ག་མ་ཤེས་ན་ནན་པ་དང་ཁྱད་མེད་ཅེས་པ་ནི། ཕུར་བུའི་རྩེ་མོར་གཟས་པ་པོའི་རྣམ་པར་ཤེས་པ་ནྲྀའམ་ཨར་ཡོད་པ་དེ་གྱེན་ལ་བསྟན་ལ། རླུང་དང་ཏིང་ངེ་འཛིན་གྱིས་རིགས་ལྔ་ཡབ་ཡུམ་གྱིས་སྦྱོར་མཚམས་སུ་འཕངས་ཏེ། རིགས་ལྔ་ཡབ་ཡུམ་གྱི་སྲས་སུ་སྐྱེས་པར་བསམ་མོ། །སེམས་བསྐྱེད་དང་། སྔགས་དང་། རྟེན་འབྲེལ་གྱི་ཆེ་བས་སྐྱེའང་སྐྱེ་ལ། སྐྱེས་པར་ཡང་བསམ་མོ། །དེ་ནི་ཤན་པ་མུ་སྟེགས་པ་རྣམས་ལ་མེད་པར་རྡོ་རྗེ་ཕུར་པའི་ཁྱད་ཆོས་ཡིན་ནོ། །གནད་ཐོ་བཅུ་གཉིས་ཀྱི་གདམས་པ་རྫོགས་སོ།། ༈ །།